b'\n_START_ARTICLE_\nOsmiini\n_START_SECTION_\nUtseende\n_START_PARAGRAPH_\nSm\xc3\xa5 til middelsstore, forholdsvis slanke, m\xc3\xb8rkfargede bier, ofte med noks\xc3\xa5 lange, oppst\xc3\xa5ende, gjerne gulaktige h\xc3\xa5r. De er slankere bygd enn de fleste andre buksamlerbier. Forvingene har to submarginalceller. Chelostoma-artene er sv\xc3\xa6rt slanke, svarte, n\xc3\xa6rmest maurlignende bier.\n_START_SECTION_\nLevevis\n_START_PARAGRAPH_\nMurerbiene har f\xc3\xa5tt sitt norske navn fordi de ofte bruker en m\xc3\xb8rtel av jord eller opptygde plantedeler n\xc3\xa5r de bygger reirene sine. Reirene kan ligge i alle slags mer eller mindre naturlige hulrom, for eksempel under steiner, billeganger i treverk, i husmurer. Det er funnet slike reir i n\xc3\xb8kkelhull i hus. Tre av de norske artene bruker tomme sneglehus, arten Osmia spinulosa er noks\xc3\xa5 vanlig langs strender p\xc3\xa5 det s\xc3\xb8rlige \xc3\x98stlandet der den lager sine reir i tomme hus av strandsnegler._NEWLINE_Som hos andre solit\xc3\xa6re bier spesialiserer murerbiene seg gjerne om \xc3\xa9n eller noen f\xc3\xa5 plantearter n\xc3\xa5r de samler pollen (de er oligolektiske). Dette gj\xc3\xb8r at de er verdifulle pollinatorer for disse plantene. Som andre buksamlerbier mangler de pollenkurver p\xc3\xa5 bakbeina, og transporterer pollenet festet til h\xc3\xa5r under buken, slik at aktive hunner gjerne har gul, oransje eller r\xc3\xb8dlig mage.'